明月篇贈張文潛
作者：黄庭堅
朝代：宋

paragraphs: 天地具美兮生此明月，陞白虹兮貫朝日。
工師告余曰斯不可以爲珮，棄捐櫝中兮三歲不會。
霜露下兮百草休，抱此耿耿兮與日星遊。
山中人兮招招，耕而食兮無卹。
榛艾蓁蓁前吾牛兮，疻不可更扶。
淺耕兮病歲，深耕兮石嬰耜。
登山兮臨川，雉得意兮魚樂。
小風兮吹波，從其友兮尾尾。
日下兮川逝，射雉兮喪余一矢。
佳人兮潔齊，悵何所兮行媒。
南山有葛兮葛有本，我羞餔兮以君之鉏來。